ប្រជាពលរដ្ឋ​ជា​ច្រើន​រង់​ចាំ​ចូល​គោរព​ព្រះបរមសព​អតីត​ព្រះ​មហាក្សត្រ
ប្រជាពលរដ្ឋ​ភាគ​ច្រើន​ទិញ​រូបថត​សម្តេចឪ​ពេល​ត្រឡប់​ទៅ​កាន់​លំនៅឋាន​វិញ។
ភ្នំពេញ៖ បន្ទាប់ពីតម្កល់ព្រះបរមសពក្នុងព្រះបរមរតនកោដ្ឋនៅវាលព្រះមេរុបានមួយថ្ងៃប្រជាពលរដ្ឋជាច្រើនមកពីគ្រប់ទិសទីបានតម្រង់ជួរជាពីរជួរយ៉ាងណែនណាន់តាន់តាប់រងចាំការចូលទៅវាលព្រះមេរុគោរពព្រះបរមសពសម្តេចឪ។ នៅក្នុងសម្លៀកបំពាក់ ខោ ឬសំពត់ខ្មៅ អាវស ដោយមានបូកាន់ទុក្ខខ្ទាស់នៅលើអាវ ផ្នែកខាងឆ្វេង អ្នកខ្លះបានកាន់ផ្កាឈូកនៅក្នុងដៃ ហើយបានលើកដៃសំពះដើរតម្រង់ទៅវាលព្រះមេរុដោយទឹកមុខស្រពាប់ស្រពោន។ អ្នកស្រី កែវ សារឹម អាយុ៦៣ឆ្នាំមកពីខេត្តព្រៃវែងដែលកំពុងកាន់ដៃចៅស្រីដើរចូលវាលព្រះមេរុបានបានឲ្យដឹងថា គាត់មកទីនេះពុំមានលុយគ្រប់គ្រាន់នោះទេ ក៏ប៉ុន្តែទោះបីជាយ៉ាងណាក៏គាត់ត្រូវប្រឹងប្រមែប្រមូលលុយដើម្បីមកចូលរួមគោរពព្រះបរមសពសម្តេចឪនេះឲ្យបានទើបគាត់អស់ចិត្ត។ «មកសុំគេតាំងពីល្ងាចរហូតដល់ព្រឹកទៀតពីព្រោះអីគុណបំណាច់សម្តេចតាលោកថែរក្សាកូនចៅប្រទេសជាតិបានរុងរឿងតាំងពីដើមមករហូតដល់ព្រះអង្គសុគត។ ខ្ញុំមានការសោកស្តាយចំពោះសម្តេចឪ។ បើអត់បានចូលស្តាយណាស់។ ទោះបីយ៉ាងណាក៏សុំឲ្យបានចូលដែរ»។ នៅពេលចូលទៅដល់វាលព្រះមេរុប្រជាពលរដ្ឋទាំងនោះអង្គុយបត់ជើងសំពះគោរពដល់ព្រះបរមសព ហើយអ្នកខ្លះក៏មានការថតរូបផងដែរ ក៏ប៉ុន្តែពួកគេមិនត្រូវបានអនុញ្ញាតឲ្យនៅទីនោះយូរទេ ពីព្រោះអាចបណ្តាលឲ្យកកស្ទុះ។ លោក សេន ផុន មានអាយុ៧១ឆ្នាំមកពីខេត្តតាកែវបានសម្ដែងការរំភើបជាខ្លាំងនៅពេល ដែលបានចូលមកគោរពព្រះបរមសពនៅក្នុងវាលព្រះមេរុនេះ។ លោកបានឲ្យដឹងថា គាត់មកទីនេះបីថ្ងៃហើយដើម្បីរងចាំចូលគោរពព្រះបរមសពសម្តេចឪ។ លោកបានឲ្យដឹងទៀតថា គាត់នឹងមកទីនេះជារៀងរាល់ថ្ងៃរហូតដល់ពិធីបុណ្យនេះចប់ទើបគាត់ត្រឡប់ទៅផ្ទះវិញ។ «មកដោយចិត្តឯងនឹកឃើញសម្តេចអ្នកដឹកនាំប្រទេសល្អ រីកចម្រើនគ្រប់វិស័យទាំងអស់។ ប្រាក់ខែជំនាន់ខ្ញុំតែ២.០០០រៀលចាយអត់អស់ផង១ខែអស់តែ៥០០។ រីកចម្រើនណាស់បើប្រៀបធៀបឥឡូវខុសគ្នាឆ្ងាយណាស់។ ឥឡូវខំរកមិនចង់បានស៊ីផង។ មករាល់ថ្ងៃទាល់តែបានចូល។ ថ្ងៃនេះ មាន អារម្មណ៍រំភើបរីករាយបានមកជិតឃើញសពសម្តេចឪតែប៉ុណ្ណេះអស់ចិត្តហើយមួយជីវិតខ្ញុំ។ ជិត១០០ឆ្នាំហើយមានតែស្តេចនេះមួយទេដែលគ្រប់គ្រងប្រទេសបានល្អត្រឹមត្រូវ។ ក្រៅពីនេះរលាយជិតអស់ហើយ»។ លោក ឡុង ឌីម៉ង់ អ្នកនាំពាក្យសាលារាជធានីភ្នំពេញដែលមានវត្តមាននៅទីនោះបានឲ្យដឹងថា នៅពេលព្រឹកនេះយ៉ាងហោចណាស់មានប្រជាពលរដ្ឋប្រមាណជាង៥ពាន់នាក់បានមកចូលរួមគោរពព្រះបរមសពក្នុងវាលព្រះមេរុទាំងអ្នកដែលបានរៀបចំទុកជាមុននិងអ្នកដែលមកសុំផ្ទាល់។ «ចន្លោះថ្ងៃទី២កុម្ភៈនិងថ្ងៃទី៣កុម្ភៈនេះ គឺយើងបានទទួលផែនការពីគណៈកម្មការជាតិរៀបចំបុណ្យព្រះសពនេះគឺបានឲ្យសាលារាជធានីភ្នំពេញចាត់ប្រជាពលរដ្ឋមួយខណ្ឌជាង១.០០០នាក់ដើម្បីមកចូលរួមគោរពព្រះវិញ្ញាណក្ខន្ធនៅវាលមេរុ។ មានប្រជាពលរដ្ឋច្រើនដែលគាត់មកគោរពនៅខាងក្រៅនេះហើយក៏គាត់ត្រៀមសុំចូលទៅមុខដែរ ក៏ប៉ុន្តែសម្រាប់អាជ្ញាធររាជធានីភ្នំពេញគ្រប់គ្រងតែប្រជាពលរដ្ឋដែលមានការចាត់អញ្ជើញទេ។ តែដោយឡែកប្រជាពលរដ្ឋដទៃទៀតគឺស្នើសុំទៅគណៈកម្មការជាតិ»។ ប្រជាពលរដ្ឋដែលបានចូលទៅវាលព្រះមេរុគោរពព្រះបរមសពរួចហើយនៅពេលចេញមកក្រៅវិញមិនត្រឡប់ទៅផ្ទះវិញភ្លាមៗនោះទេ។ ពួកគាត់នៅតែឈរសម្លឹងព្រះបរមសពពីចម្ងាយយ៉ាងយូរមុននឹងគាត់ដាច់ចិត្តត្រឡប់ទៅផ្ទះវិញ។ ប្រជាពលរដ្ឋភាគច្រើនទិញរូបថតសម្តេចឪពេលត្រឡប់ទៅកាន់លំនៅឋានវិញ។ រូបថតសម្តេចឪមានតម្លៃចាប់ពី២.០០០រៀលស្មើនឹង៥០សេនអាមរិកដល់៤.០០០រៀលស្មើរនឹងមួយដុល្លារអាមេរិក។ នៅក្នុងអំឡុងពេលនេះ មុខរបរនេះទទួលបានការចាប់អារម្មណ៍យ៉ាងខ្លាំងពីប្រជាពលរដ្ឋមួយចំនួនដែលធ្វើឲ្យអ្នកដែលលក់រូបថត និងបូកាន់ទុក្ខមានចំនួនប្រមាណជាង១០០នាក់នៅមុខព្រះបរមរាជវាំង និងវាលព្រះមេរុ។ លោក ឌៀត ណារិទ្ធ ដែលជាអ្នកលក់រូបថតសម្តេចឪម្នាក់នៅក្បែរវាលព្រះមេរុបានឲ្យដឹងថា ចាប់តាំងពីមុននេះមួយសប្តាហ៍ រូបថតសម្តេចឱបានលក់ដាច់ឡើងវិញដែលជាមធ្យមក្នុងមួយថ្ងៃ គាត់លក់អស់ប្រមាណជា២០០សន្លឹក។ «ក្នុងមួយថ្ងៃជួនកាលមាន២០០ឬ១០០ជាងតាមស្ថានភាពបើសិនណាគេតឹងយើងមិនអាចលក់បានច្រើនទេគឺលើកចុះលើកឡើង»។ នៅថ្ងៃទី២ និងទី៣ខែកុម្ភៈនេះ ប្រជាពលរដ្ឋមួយចំនួនត្រូវបានអនុញ្ញាតឲ្យចូលទៅគោរពព្រះបរម សពដែលត្រូវបានតម្កល់នៅក្នុងវាលព្រះមេរុ។ យោងតាមកម្មវិធីដែលបានគ្រោងទុក ថ្ងៃទី៤ ខែកុម្ភៈគឺជាព្រះរាជពិធីថ្វាយព្រះភ្លើងដល់ព្រះបរមសព។ ថ្ងៃទី៥គឺជាព្រះរាជពិធីរើសព្រះបរមធាតុ។ ថ្ងៃទី៦ជាព្រះរាជពិធីដង្ហែព្រះបរមធាតុទៅទន្លេចតុមុខ និងថ្ងៃទី៧ គឺជាព្រះរាជពិធីដង្ហែព្រះបរមធាតុទៅព្រះវិហារព្រះកែវមរកត៕